CORRIGENDUM This document corrects Annex to the Proposal COM(2022) 257 final of 7.6.2022. Concerns the Slovenian language version. Translation of some terms, incl. 'domestic regulation', required correction. The text shall read as follows:

REFERENČNI DOKUMENT O DOMAČI ZAKONODAJI V ZVEZI S STORITVAMI

ODDELEK I

1.Članice so sprejele pravila o domači zakonodaji v zvezi s storitvami iz tega referenčnega dokumenta (v nadaljnjem besedilu: pravila) s ciljem dopolnitve določb Splošnega sporazuma o trgovini s storitvami (v nadaljnjem besedilu: Sporazum) v skladu z odstavkom 4 člena VI Sporazuma.

2.Članice se zavedajo težav, s katerimi se lahko srečujejo ponudniki storitev, zlasti tisti iz članic, ki so države v razvoju, pri izpolnjevanju ukrepov v zvezi z zahtevami in postopki za izdajo dovoljenj, zahtevami in postopki glede kvalifikacij in tehničnimi standardi drugih članic, ter zlasti specifičnih težav, s katerimi se lahko srečujejo ponudniki storitev iz članic, ki so najmanj razvite države.

3.Članice priznavajo pravico do urejanja in sprejemanja novih predpisov o opravljanju storitev na svojem ozemlju, da bi izpolnile svoje cilje politike.

4.Članice tudi priznavajo, da obstajajo nesorazmerja glede stopnje razvoja predpisov o storitvah v različnih državah, zlasti v primeru članic, ki so države v razvoju ali najmanj razvite države.

5.Pravila se ne razlagajo tako, kot da bi predpisovala ali nalagala posebne regulativne določbe v zvezi z njihovim izvajanjem.

6.Pravila se ne razlagajo tako, kot da bi zmanjševala obveznosti članic iz Sporazuma.

Zajeti sektorji in pravila za vključevanje na seznam

7.Članice na svoje sezname vključijo pravila iz oddelka II kot dodatne obveze v skladu s členom XVIII Sporazuma. Lahko se odločijo, da za svoje obveze na področju finančnih storitev na svoje sezname vključijo alternativna pravila iz oddelka III.

8.Pravila, določena v skladu z odstavkom 7 tega oddelka, se uporabljajo, kadar so prevzete specifične obveze. Poleg tega se članice spodbuja, da na svoje sezname vključijo dodatne sektorje, za katere veljajo pravila.

9.Članice lahko pravila iz odstavka 22(d) oddelka II in odstavka 19(d) oddelka III izvzamejo iz dodatnih obvez, predvidenih v odstavku 7 tega oddelka.

Razvoj

Prehodna obdobja za članice, ki so države v razvoju

10.Članica, ki je država v razvoju, lahko določi posebna pravila za izvajanje na določen dan po prehodnem obdobju, ki ni daljše od sedmih let od začetka veljavnosti teh pravil. Področje, za katero se določijo pravila, je lahko omejeno na posamezne storitvene sektorje ali podsektorje. Prehodna obdobja se vključijo v ustrezne sezname specifičnih obvez. Članica, ki je država v razvoju in zahteva podaljšano prehodno obdobje za izvajanje, predloži zahtevek v skladu z ustreznimi postopki. Članice z razumevanjem obravnavajo take zahtevke in pri tem upoštevajo posebne okoliščine članice, ki je vložila zahtevek.

Sodelovanje članic, ki so najmanj razvite države

11.Članice, ki so najmanj razvite države, vključijo pravila na sezname specifičnih obvez v skladu z odstavkom 7 tega oddelka najpozneje šest mesecev, preden napredujejo iz statusa najmanj razvite države. Članice, ki so najmanj razvite države, lahko takrat določijo prehodna obdobja v skladu z odstavkom 10 tega oddelka. Članice, ki so najmanj razvite države, se kljub temu spodbuja, naj ta pravila uporabljajo še pred spremembo statusa, in sicer v obsegu, ki je skladen z njihovimi možnostmi za izvajanje.

Tehnična pomoč in gradnja zmogljivosti

12.Članice, ki so razvite države ali države v razvoju in ki imajo možnosti za to, se spodbuja, da članicam, ki so države v razvoju, in zlasti članicam, ki so najmanj razvite države, na njihovo prošnjo in pod medsebojno dogovorjenimi pogoji zagotovijo posebno tehnično pomoč in gradnjo zmogljivosti, namen česar je med drugim:

(a)razvoj in krepitev institucionalnih in regulativnih zmogljivosti za urejanje opravljanja storitev in izvajanje teh pravil, zlasti glede določb in sektorjev, za katere veljajo prehodna obdobja;